S t a n o v i s k o
miestneho kontrolóra MČ B-NM k záverečnému účtu 
mestskej časti Bratislava-Nové Mesto
za rok 2012

V zmysle ustanovenia § 18f, ods. 1, písm. c/, zákona č. 369/1990 Zb.  o obecnom zriadení, v znení neskorších predpisov a čl. 32, ods. 5, písm. a/, Štatútu hl. mesta SR Bratislavy, predkladám Miestnemu zastupiteľstvu mestskej časti Bratislava-Nové Mesto stanovisko k Záverečnému účtu mestskej časti Bratislava-Nové Mesto za rok 2012.

Záverečný účet mestskej časti Bratislava – Nové Mesto za rok 2012 je spracovaný v zmysle § 16, zákona č.583/2004 Z.z. o rozpočtových pravidlách územnej samosprávy a o zmene a doplnení niektorých zákonov. 
	
	Záverečný účet mestskej časti prezentuje výsledky rozpočtového hospodárenia za rok 2012 a sú v ňom prehľadne a konkrétne dokumentované dosiahnuté hospodárske výsledky. Poskytuje informácie o zdrojoch financovania mestskej časti a tiež o finančnom plnení príjmov a výdavkov, spôsobe ich tvorby, ako aj účely použitia. Materiál ďalej obsahuje údaje z účtovného výkazníctva, a to  účtovnú závierku za obdobie roku 2012, ktorá obsahuje Súvahu, zostavenú k 31.12.2012, Výkaz ziskov a strát k 31.12.2012 a Poznámky.

	Záverečný účet mestskej časti vyjadruje dosiahnuté výsledky rozpočtového hospodárenia, výsledky hospodárenia mimorozpočtových peňažných fondov, finančné usporiadanie vzťahov rozpočtových organizácií zriadených mestskou časťou k rozpočtu mestskej časti a zúčtovanie poskytnutých príspevkov právnickým a fyzickým osobám, ktoré majú sídlo alebo trvalý pobyt na území MČ B-NM v zmysle VZN č. 4/2005, ako aj bilanciu aktív a pasív účtovnej jednotky MÚ B-NM. Zhodnocuje plnenie bežného rozpočtu, kapitálového rozpočtu a finančných operácií v súlade s rozpočtovou klasifikáciou v členení podľa § 10, ods. 3, zákona č.583/2004 Z.z. o rozpočtových pravidlách v znení n.p.. Vychádzajúc z uvedeného, vykazované výsledky hospodárenia na príslušných príjmových a výdavkových kapitolách rozpočtu mestskej časti sú obrazom jednak kvantitatívneho, ale aj kvalitatívneho realizovania finančnej politiky orgánov mestskej časti Bratislava-Nové Mesto.

Účtovníctvo bolo vedené v zmysle zákona č. 431/2002 Z.z. o účtovníctve v znení n.p. a v zmysle opatrenia MF SR č. 16786/2007-31 v znení neskorších opatrení /opatrenie MF SR č. MF 25189/2008-311 a opatrenie MF SR  č. MF 24240/2009-31/, ktorým sa ustanovujú podrobnosti o postupoch účtovania a rámcovej účtovnej osnovy pre rozpočtové, príspevkové organizácie a obce. 

Pre overenie vedenia účtovníctva a zhodnotenie stavu majetku vydal starosta mestskej časti Bratislava-Nové Mesto príkaz č. 4/2012, na vykonanie  inventarizácie majetku, záväzkov a rozdielu majetku a záväzkov. Pri majetku hmotnej a nehmotnej povahy bola vykonaná fyzická inventúra, pri záväzkoch, rozdiele majetku a záväzkov dokladová a kombinovaná inventúra, ktorou sa overil verný a pravdivý obraz vedenia účtovníctva ku dňu 31.12.2012.

Audítorka, na základe vyššie popísaných skutočností a na základe vlastného zisťovania, overila účtovnú závierku a vo svojom vyjadrení vyslovila názor, že účtovná závierka poskytuje verný a pravdivý obraz o majetkovej a finančnej situácii účtovnej jednotky MČ B-NM k 31.12.2012, ako aj o výsledkoch jej hospodárenia za rok 2012, ktorý sa skončil k uvedenému dátumu v súlade so zákonom o účtovníctve.

Predkladané stanovisko miestneho kontrolóra vychádza z vlastnej analýzy dosiahnutých príjmov a čerpania výdavkov rozpočtu mestskej časti. Vykazované príjmy a výdavky boli overené v hlavnej knihe hospodárenia a porovnané  s rozpočtom mestskej časti na rok 2012. Súčasťou overovania výsledkov hospodárenia zriadených organizácií bola aj účasť miestneho kontrolóra na vykonanom finančnom usporiadaní vzťahov so zriadenými rozpočtovými organizáciami, ktoré v súlade so zákonom č.583/2004 Z.z. o rozpočtových pravidlách územnej samosprávy v znení n.p. sa uskutočnilo v dňoch od  15. februára až do 15. marca 2013.

 Súčasťou stanoviska k záverečnému účtu sú aj vlastné kontrolné zistenia útvaru miestneho kontrolóra, vyplývajúce z výsledkov previerok, vykonaných v hodnotenom období na oddeleniach MÚ MČ B-NM a zriadených organizáciách. 	

	Rozpočtové hospodárenie mestskej časti Bratislava-Nové Mesto sa v roku 2012 riadilo rozpočtom, schváleným uznesením MZ MČ B-NM č. 3MMZ/03 dňa 12.1.2012. V priebehu rozpočtového roka sa vyskytli situácie, ktoré si vyžiadali korekcie viacerých rozpočtovaných príjmových a výdavkových položiek a ich úpravy sa uskutočnili v rámci rozpočtových opatrení starostu, úpravy rozpočtu schválenej MZ MČ B-NM uznesením č. 11/07 dňa 26. júna 2012 a viacerých materiálov s prijatými uzneseniami MZ MČ B-NM, ktorými boli odsúhlasené  konkrétne výdavky kapitálového rozpočtu zároveň s určením zdroja finančných prostriedkov. 

	Miestne zastupiteľstvo MČ B-NM uznesením č. 9/18 zo dňa 14.2.2012 splnomocnilo starostu mestskej časti vykonávať zmeny rozpočtu v priebehu rozpočtového roka 2012 rozpočtovými opatreniami. Starosta, pre prípady ktoré bolo treba okamžite riešiť a pre zabezpečenie neplánovaných a nevyhnutných výdavkov vydal spolu 116 rozpočtových opatrení, z toho 39 opatrení, ktorými sa zabezpečili presuny bežných a kapitálových výdavkov v rámci rozpočtu a ostatné rozpočtové opatrenia riešili hospodárenie MÚ B-NM a zriadených organizácií. 

	Rozpočet na rok 2012 bol spracovaný v súlade s Príručkou na zostavenie návrhu rozpočtu verejnej správy č. MF/10334/2010-411 v súlade s § 14 zákona č.523/2004 o rozpočtových pravidlách verejnej správy v znení n.p.. Schválený bol ako vyrovnaný v celkovom objeme zdrojov vo výške 18.522.480,- €, pričom bežný rozpočet bol schválený v objeme zdrojov vo výške 14.702.200,- € a kapitálový rozpočet  bol schválený v objeme zdrojov vo výške 3.820.280,- €, pričom kapitálové príjmy sa predpokladali vo výške 2.395.509,- €. Pokrytie schodku kapitálového rozpočtu bolo zabezpečené prostredníctvom finančných operácií vo výške 1.424.771,- € prevodom z rezervného fondu.

	Na 11. zasadnutí MZ MČ B-NM dňa 26.6.2012 bola schválená úprava rozpočtu MČ B-NM, a to vo výdavkovej časti kapitálového rozpočtu vo výške 579.150,- €, ktoré boli kryté hlavne finančnými operáciami prevodom z rezervného fondu a zostatkom prostriedkov z minulých období.. Rozpočet bežných príjmov a výdavkov ostal zachovaný. 

	Skutočné plnenie príjmovej časti rozpočtu za rok 2012 bolo vo výške 16.756.152,43 €, čo je 85,7 % plnenie predpokladaných príjmov a výdavkovej časti rozpočtu vo výške 16.170.298,57 €, čo je 82,9 % plnenie predpokladaných výdavkov. Výsledok hospodárenia bez finančných operácií je schodok vo výške 11.300,59 € a po zapojení finančných operácií rozpočet je v prebytku vo výške 585.853,86 €. Po odpočítaní vrátených nevyčerpaných dotácií zo štátneho rozpočtu účelovo určených na bežné výdavky vo výške 363,68 € je zostatok finančných operácií vo výške 585.490,18 €, ktoré sa vrátia do rezervného fondu.

	Plnenie príjmov bežného rozpočtu bolo vo výške 15.727.428,93 €, čo je plnenie na 102,5 % a je vyššie oproti predpokladu o 389.245,- €. Daňové príjmy boli splnené na 99,3 %, keď sa výpadok dane z príjmov fyzických osôb vo výške 33.260,- € podarilo nahradiť lepším výberom dane z nehnuteľností vo výške 240.599,- € a domácich daní vo výške 23.404,- €. Nedaňové príjmy boli splnené viac o 159.432,- € a všeobecné granty a transfery boli splnené na 100%, t.j. vo výške 3.465.750,- €. 

	Kapitálové príjmy boli splnené vo výške 431.569,05 €, čo predstavuje plnenie na 17,9 %. Kapitálové príjmy sa podarilo naplniť v položke príjem z predaja kapitálových aktív a predaja pozemkov, a to na 120,5%, vo výške 417.669,61 €. Nepodarilo sa naplniť kapitálové granty a transfery, ktoré boli splnené len na 0,7 %, keď sa nepodarilo finančne zabezpečiť žiadnu akciu okrem akcie „Vybudovanie skateparku na Hálkovej ul.“, na ktorú sme dostali grant vo výške 10.500,- € a bol poskytnutý grant pre ZŠ s MŠ Cádrová vo výške 3.400,- € na kúpu a montáž kombinovaného sporáka. V rámci finančných operácií bolo potrebné previesť z rezervného fondu financie vo výške 597.154,45 €, čo je plnenie na 33,0%. 

	Vo výdavkovej časti rozpočtu bola zo strany vedenia mestskej časti dodržaná zásada opatrnosti, keď výdavok bol povolený len vtedy, keď bol krytý finančnými prostriedkami na príjmovej časti. Týmto spôsobom sa bežné výdavky čerpali v objeme 15.283.821,67 €, t.j. na 99,6%. Vo všetkých ukazovateľoch bolo čerpanie pod 100%, len v položke „Základné vzdelávanie“ bolo čerpanie na 109%, čo je prekročenie o 568.057,- €. Kapitálové výdavky boli čerpané vo výške 886.476,90 €, čo je len 21,2 % plánovaných výdavkov. Neplnenie je hlavne v oblasti spracovaných projektov integrovanej stratégie. Čerpanie kapitálových výdavkov je prehľadne spracované v tabuľkovej forme „Príloha k Záverečnému účtu za rok 2012“.

	Plnenie bežných a kapitálových výdavkov je podrobne spracované v monitorovacej správe, spracovanej k 31.12.2012 v predkladanom programovom rozpočte MČ B-NM za rok 2012. Programový rozpočet je členený podľa oblastí kam smerujú výdavky a je zostavený v 9 programoch s určením výšky finančných prostriedkov, stanovenými zámermi, cieľmi a merateľnými ukazovateľmi, ktoré sú bližšie špecifikované prostredníctvom podprogramov a prvkov. V predloženej správe je podrobne vyhodnotený každý program, podprogram a prvok s osobnou zodpovednosťou príslušnej osoby. 

Súčasťou vyhodnotenia záverečného účtu je aj preverenie tvorby a čerpania mimorozpočtových peňažných fondov. Hospodárenie fondov sa riadilo schváleným rozpočtom. V rámci zostavovania rozpočtu sa z rezervného fondu plánovala previesť na krytie potrieb kapitálových výdavkov rozpočtu čiastka 1.762.681,- €. Podľa skutočných potrieb bola ale prevedená len finančná čiastka vo výške 454.907,85 €. Tvorba fondov, ako aj ich použitie, bolo v súlade so zákonom. 

Účelový mimorozpočtový peňažný fond, tvorený zo sponzorských darov, sa riadi štatútom fondu MČ B-NM. Použitie prostriedkov z fondu, ako aj jeho tvorba, bola v súlade s touto internou normou.

 V súlade so zákonom č.583/2004 Z.z. o rozpočtových pravidlách územnej samosprávy v znení n.p. bolo v dňoch 15. februára až 15. marca 2013 vykonané finančné usporiadanie vzťahov so zriadenými organizáciami voči zriaďovateľovi. V organizáciách boli prekontrolované hlavné knihy hospodárenia a zhodnotené bolo plnenie záväzných ukazovateľov a návrh usporiadania výsledkov hospodárenia organizácií. Vo všetkých zriadených organizáciách hospodárili  v súlade so schváleným rozpočtom a rozpočtovými opatreniami, dodržali záväzné ukazovatele i úlohy. Na základe zistených skutočností je navrhnuté všetky účtovné závierky organizácií za rok 2012 schváliť.

   Pri finančnom vysporiadaní vzťahov k iným subjektom, pôsobiacim na území MČ B-NM, bolo preverené aj poskytnutie finančných príspevkov podľa VZN č.4/2005. O dotácie požiadalo 90 jednotlivcov a organizácií, z ktorých bolo 22 zamietnutých. Finančné príspevky boli poskytnuté v 68 prípadoch v celkovej výške 37.133,67 €, z toho dotácie z rozpočtu vo výške 16.914,93 € a z účelového fondu vo výške 20.218,74 €. Jedna žiadosť bola presunutá na vybavenie do r. 2013.

Konštatujem, že záverečný účet mestskej časti Bratislava-Nové Mesto za rok 2012 bol v súlade s § 9, ods. 3 zákona č. 369/1990 Zb. o obecnom zriadení,   v znení neskorších zmien a doplnkov, zverejnený na vývesnej tabuli Miestneho úradu 15 dní pred zasadnutím Miestneho zastupiteľstva.

Predložený Záverečný účet za rok 2012 analyticky hodnotí dobré plnenie jednotlivých častí rozpočtu za rok 2012. Materiál je spracovaný prehľadne, odborne na vysokej úrovni.

Vyhodnotením  hospodárenia mestskej časti za rok 2012 môžem konštatovať, že splnilo svoje základné poslanie zabezpečiť financovanie rozpočtom stanovených úloh a zámery rozpočtu v plnej miere realizovať. Vzhľadom na vyššie uvedené, odporúčam Miestnemu zastupiteľstvu záverečný účet mestskej časti za rok 2012

schváliť.

V Bratislave dňa 03.06.2013	                                  Ing. Ján Dubravec
 miestny  kontrolór